**יהודה** (משמאל) ו**זהר זיסאפל**
**יהודה** (12 באפריל 1942 – 10 במרץ 2024) ו**זהר** (15 בפברואר 1949 – 19 במאי 2023) **זיסאפל** היו ממקימי תעשיית ההיי-טק הישראלית ומראשיה.

היסטוריה
--------

האחים זיסאפל נולדו בתל אביב להורים יוצאי פולין, שניהלו חנות נעליים ברחוב הרצל בעיר. ליהודה תואר ראשון ושני בהנדסת חשמל מהטכניון, ותואר שני במנהל עסקים מהפקולטה לניהול בית הספר למוסמכים, אוניברסיטת תל אביב. מצעירותו ניגן בכינור ואף החזיק בביתו אוסף כינורות עתיקים וכלי נגינה נוספים אותם השאיל לסטודנטים מעוטי יכולת המצטיינים בתחום. לזוהר תואר ראשון בהנדסת חשמל מהטכניון ותואר שני במנהל עסקים מהפקולטה לניהול – בית הספר למוסמכים במינהל עסקים ע"ש רקנאטי, אוניברסיטת תל אביב.

במחצית השנייה של שנות ה-60 ובתחילת שנות ה-70 עבד יהודה במוטורולה ישראל ושימש כמנהל מחלקת הנדסת מערכות בחברה. בשנת 1975 הקים יהודה את "ביטקום סוכנויות", חברה פרטית קטנה ששווקה מוצרי תקשורת. ביטקום, שלאחר מספר שנים שינתה את שמה ל"בינת תקשורת מחשבים", ייצגה יצרנים בינלאומיים חשובים והייתה הראשונה שהשיקה טכנולוגיות תקשורת חדשניות בשוק הישראלי.

בתחילת 1982 החליטו האחים לעבור לייצור ופיתוח מוצרי תקשורת בישראל ליצוא. "רד תקשורת מחשבים", החברה הראשונה שהקימו ביחד, היא הוותיקה בקבוצת רד-בינת, אשר פיתחה ושיווקה פתרונות בתחום הטלקום והרשתות. במרוצת השנים הפכה חברה זו לאחת המעסיקות הגדולות בענף. בשנים שבאו לאחר מכן נוספו למסגרת הקבוצה עוד 27 חברות היי-טק עצמאיות שהוקמו כדי לפתח, לייצר ולשווק מגוון רחב של מוצרים בתחום תקשורת הנתונים (בהן גם בינת תקשורת מחשבים). מתוך קבוצת החברות שהקימו האחים זיסאפל יצאו כ–56 יזמים סדרתיים, שהקימו כל אחד יותר מסטארט־אפ אחד. פורשי קבוצת רד־בינת היו אחראים להקמת יותר מ-110 מיזמים טכנולוגיים משמעותיים.

נכון לשנת 2013, מנתה קבוצת רד-בינת 10 חברות ישראליות העוסקות בתקשורת נתונים. עד מותו כיהן זהר כנשיא קבוצת "רד-בינת". יהודה היה יו"ר רד תקשורת מחשבים, ובכל אחת מחברות הקבוצה שימש לפחות אחד מהם כחבר דירקטוריון.

בנוסף לקבוצת רד-בינת, מלאו האחים זיסאפל תפקידים מובילים בפיתוח וקידום מגזר הביוטכנולוגיה בישראל. בדצמבר 1991 הקימו יהודה ורעייתו נאווה, פרופסור לנוירוכימיה באוניברסיטת תל אביב, את חברת התרופות "נעורים" שמייצרת מלטונין בשחרור מושהה לטיפול בנדודי שינה, זאת לאחר מחקרים שערכה נאווה על השפעות המלטונין. ביחד, האחים זיסאפל הקימו את חממת רד ביומד (RAD Bio-Med Incubator Ltd), חממה המספקת מקום, מימון ראשוני ושירותים שונים לפרויקטים בתחום הביו-רפואי.

בנו של יהודה, רועי זיסאפל, הוא מנכ"ל רדוור, מקבוצת רד-בינת. בתו של זהר היא הסופרת כליל זיסאפל.

ב-20 במאי 2023 נפטר זהר זיסאפל ממחלת הסרטן. פחות משנה לאחר מכן, ב-10 במרץ 2024, נפטר יהודה זיסאפל ממחלה.

פילנתרופיה ופרסים
-----------------

האחים הקפידו על תרומה לקהילה על ידי החברות בהנהלתם: "עמותת רד" של חברת רד תקשורת מחשבים מעניקה מדי שנה מאות מלגות לסטודנטים מצטיינים מעוטי אמצעים המתמחים בהנדסה ובמדעי המחשב. כמו כן, תורמת העמותה כל שנה כ-15 חדרי מחשבים לפנימיות ומוסדות חינוך אחרים לילדים ונוער בסיכון. "עמותת רד" אף עוסקת בהשאלת כלים מוזיקליים לתלמידים מצטיינים. בין השאר השאילה כינור גוארנרי דל גז'ו לכנר אקרט לורנצן, הנגן הראשי של התזמורת הסימפונית ראשון לציון.

החל משנותיה הראשונות כיהן זהר כחבר בחבר הנאמנים של המכללה האקדמית תל אביב יפו. בין השנים 2005 ל-2009 כיהן כיושב ראש הועד המנהל שלה. כמו כן תרם להקמת מערכת סולארית הממוקמת על אחד מהמבנים בקמפוס. המערכת מייצרת חשמל החל מ-2012, והפעלתה מממנת מספר מלגות המוענקות מידי שנה לסטודנטים נזקקים של המכללה.

בחסות ארגון בוגרי הטכניון, שבראשו עמד יהודה שש שנים, יזמו האחים שני פרויקטים המנצלים את כישוריהם של בוגרי הטכניון כחונכים וכמורים לנוער מעוט יכולת בערים ובקהילות ברחבי הארץ. התוכנית, הקרויה "פועלים מ-3 ל-5" מיועדת לבני נוער ביישובי פריפריה בצפון ובדרום ישראל ונועדה לשפר את כישוריהם המתמטיים. תוכנית "עיר מצוינת", שנחנכה ביוזמת יהודה בעיר בת ים, פועלת להשגת יעדים דומים מתוך התמקדות בבני נוער המתגוררים במרכז ישראל אך לומדים במסגרות חינוכיות החסרות את המשאבים הדרושים לטיפוח מצוינות. פרויקט נוסף שיהודה מקדם, קרוי "מהנדסים מהפריפריה", ומיועד לאפשר לחיילים קרביים בוגרי צה"ל מהפריפריה לשפר את הישגיהם ולהגיע להשכלה אוניברסיטאית מדעית.

יהודה וזהר אף תרמו 4.5 מיליון דולר לטכניון להקמת המרכז הננו-טכנולוגי לישראל, לזכר הוריהם.

האחים קיבלו מספר פרסים ואותות הוקרה: בשנת 1994 קיבלו יהודה וזהר זיסאפל את פרס היזמות מבית הספר למנהל עסקים של אוניברסיטת תל אביב. בנימוקים לפרס נאמר כי הוא מוענק "מתוך הכרה בתרומתם החשובה של השניים ליזמות בישראל, לרוח היזמית החדשנית בתחומי הפיתוח, הייצור והייצוא של מוצרים ואספקת פתרונות לבעיות של תקשורת נתונים ועל יזמותם הטכנולוגית המשמשת מופת בישראל וברחבי העולם." ב-1996 קיבל זהר את פרס הוגו רמניסיאנו לכלכלה, וב-1999 פרס למפעל חיים מטעם התאחדות התעשיינים. ב-2005 קיבלו יהודה וזהר זיסאפל את פרס ההיי-טק של ישראל מהאגודה הישראלית להון סיכון (IVA), בשנת 2007 קיבלו את פרס המצוינות בניהול עסקים גלובליים ע"ש מקס פרלמן מאוניברסיטת תל אביב. בנוסף, העניק להם הטכניון תוארי דוקטור לשם כבוד.

ב-1977 זכה זהר זיסאפל בפרס ביטחון ישראל.

קישורים חיצוניים
----------------

ויקישיתוף מדיה וקבצים בנושא **יהודה וזהר זיסאפל** בוויקישיתוף
* טל שחף, לן-נט השאירה טעם של עוד, מעריב, 28 באפריל 1992
* דיאנה בחור ניר, כינורו של רוטשילד, באתר כלכליסט, 4 בנובמבר 2010
* אסף גלעד, זוהר זיסאפל על החרדים: "בסוף נישאר עם צעירים שלא יודעים חשבון ואנגלית", באתר כלכליסט, 7 בפברואר 2012
* אתר למנויים בלבד אמיר טייג, "אם נגדיל את מספר המהנדסים במדינה, נפתור רבות מבעיות החברה הישראלית", באתר TheMarker‏, 13 במאי 2015
* יוסי דהן, זוהר זיסאפל בשיחה על יזמות, באתר הפודקאסט יזמות או למות, 30 נובמבר 2016
* אתר למנויים בלבד אלירן רובין, "חמש דקות ואני מביא כסף בלי לבלבל את המוח": זהר זיסאפל מסביר למה הסטארט-אפים הישראלים טובים יותר מפייסבוק, באתר TheMarker‏, 5 באפריל 2018
* שירי חביב ולדהורן, ‏בדרך לאקזיט ענק? מאחורי הקלעים של אימפריית ההייטק הוותיקה של משפחת זיסאפל, באתר גלובס, 18 בספטמבר 2021
* קובץ צליל אתר למנויים בלבד גיא רולניק, שחר כהן, זהר זיסאפל: "צעירי ההייטק שואלים: 'אני רוצה בכלל להיות פה?' הנטישה תהיה סמויה, הם יעברו לסיליקון ואלי", באתר TheMarker‏, 2 במרץ 2023
* דיאנה בחור ניר ומאיר אורבך, "אני לא אבי ההייטק המקומי, רק אחד מני רבים", באתר כלכליסט, 24 במאי 2023
* יהודה זיספאל, מאבות ההיי-טק הישראלי, הלך לעולמו, אתר אנשים ומחשבים, יוסי הטוני, 10 במרץ 2024
* הדס מגן, שני האחים שהשפיעו על מדינה שלמה - הסיפור מעורר ההשראה של הזיסאפלים; החברים והמדינה אומרים תודה, באתר ביזפורטל‏, 14 במרץ 2024

הערות שוליים
------------

1. ↑  הפקולטה לניהול - בית הספר למוסמכים במינהל עסקים ע"ש רקנאטי
2. 1 2 3  "יהודה זיסאפל, היזם הסדרתי הראשון בישראל, מת בגיל 82". *TheMarker*. נבדק ב-2024-03-10.
3. ↑  ב. לוי, 'מוטורולה' - 'שיתוף זמנים', על המשמר, 17 באוגוסט 1971
4. ↑   אתר האינטרנט הרשמי של בינת תקשורת מחשבים בע"מ
5. ↑  יהודה זיספאל היה מודל ליזמות עסקית יוצרת, באתר אנשים ומחשבים, יוסי הטוני, 10 במרץ 2024
6. ↑  זהר זיסאפל, מחלוצי ההייטק הישראלי, מת בגיל 74, באתר ynet, 20 במאי 2023
7. ↑  זהר זיסאפל, ממקימי תעשיית ההייטק הישראלית, מת בגיל 74, באתר כלכליסט, 20 במאי 2023
8. ↑  אסף גלעד, ‏יהודה זיסאפל, מבכירי ההייטק הישראלי, הלך לעולמו בגיל 82, באתר גלובס, 10 במרץ 2024
9. ↑  עמותת רד, באתר "גיידסטאר ישראל"
10. ↑  תוכניית "קאמרי בצהרי שישי" מ-15.10.10
11. ↑  חגיגה ירוקה, באתר המכללה האקדמית תל אביב יפו, ‏2013
12. ↑  יוסי הטוני, ‏"הדיגיטל – מהפכה משבשת, צונאמי לעומת מהפכות העבר", באתר "אנשים ומחשבים", 24 ביוני 2021